Hamerslaner by hof was uit op parool | Maroela Media
Paul Makaula in die hof. (Foto: Verskaf)
Die man wat vandeesweek in hegtenis geneem is nadat hy glo vensters van die Konstitusionele Hof in Johannesburg met 'n hamer uitgeslaan het, is 'n veroordeelde moordenaar wat vroeër op parool vrygelaat is.
Paul Makaula (36) het Vrydag in die Hillbrow-landdroshof op aanklag van kwaadwillige beskadiging van eiendom verskyn. Die saak teen hom is tot Maart uitgestel.
Dít nadat Makaula sy aansoek om borgtog laat vaar het.
Luidens die klagstaat beloop die skade aan die land se hoogste hof meer as R50 000 nadat Makaula Woensdagoggend glo met 'n hamer by die hof opgedaag en verskeie vensters stukkend geslaan het.
Hoekom hy dit gedoen het, is in hierdie stadium nog 'n raaisel.
Phindi Mjonondwane, woordvoerder van die Nasionale Vervolgingsgesag, sê die ondersoek is tans in 'n vroeë stadium en meer aanklagte sal waarskynlik teen die beskuldigde bygevoeg word ingevolge die Wet op Nasionale Sleutelpunte.
"Die NVG beskou die aanval op die [land se] Nasionale Sleutelpunte as 'n direkte aanval op die oppergesag van die reg en sal enigiemand vervolg wat 'n bedreiging vir enige instelling inhou wat ons land se demokratiese bedeling simboliseer."
Makaula is in 2010 skuldig bevind aan moord en tot 15 jaar tronkstraf gevonnis. Dit is nie bekend wanneer hy op parool vrygelaat is nie.
In die nuus Konstitusionele hof
Tiener sterf dae ná skokvoorval
Laat dit vir hierdie regering 'n les wees! Moordenaar wat vroeër op parool vrygelaat is, ABSURD. Dis hoekom daar so baie kriminele aktiwiteite in die land is, almal kom te lig daarvan af. Swaarder strawwe moet begin toegepas word, ek sien 'n donker tyd wat vir ons voorle in die land.
Wou eerder weer tronk toegaan. Kry drie keer kos per dag en darem beskutte slaapplek
2010 gevonnis + 15 jaar tronkstraf = 2025. Wat soek die moordenaar in die samelewing tussen onskuldige publiek? Hulle kan bly wees hy net vensters met daai hamer geslaan en nie mense nie.
O wee, weer eens sake wat uitgestel word. Hoop 'n reggeleerde kan my help. Hy word op heterdaad betrap met al die bewyse teen hom. Hoekom word 'n ooglopende saak uitgestel en weer uitgestel? Die vraag wat die Landros moet vra is " Mnr , het jy die vensters met hierdie hammer wat op die toneel gevind is en wat jou vingerafdrukke dra , stukkend geslaan? Indien hy ja antwoord is hy skuldig en indien hy onskuldig pleit moet die Landros mos sy kennis en mag toepas en hom in elkgeval skuldig bevind want alle bewyse is mos daar.